Politiet i Brønderslev er lige i hælene på den brandstifter, der har sat en skræk i livet på beboerne omkring Rasmus Rask Vej. Igennem den seneste tid har der været forsøgt sat ild til boligblokke i området flere gange. Først på Rasmus Rask Vej og senest i en boligblok i Knudsgade. Men nu begynder politiets efterforskning at give pote. Det oplyser politiassistent Christina Beck, der kan fortælle, at politiet har sikret sig rigtigt gode DNA-spor på gerningsstedet. - Vi afventer de sidste DNA-erklæringer fra teknikerne, men vi har en mistænkt i søgelyset, siger Christina Beck. Politiet er dog stadig interesserede i at høre fra vidner, der kan have set noget i forbindelse med de forskellige brandstiftelser. Informationer kan gives til Nordjyllands Politi på telefon 114.

Opsummering:
Flere påsatte brande har hærget et boligområde i Brønderslev, men nu er politiet tæt på et gennembrud i sagen.